RESOLUCIÓN do 19 de novembro de 2024, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena flavescencia dourada da vide e se manteñen as medidas urxentes para a súa erradicación e control na Comunidade Autónoma de Galicia.
Consellería do Medio Rural — III. Outras disposicións — 27/11/2024

Antecedentes:
A flavescencia dourada (FD) da vide, provocada polo organismo nocivo
Grapevine flavescence dorée phytoplasma
, é unha praga corentenaria da Unión regulada no Regulamento (UE) nº 2019/2072 e no Regulamento (UE) nº 2016/2031. O cicadélido
Scaphoideus titanus
é o insecto vector da FD.
O día 22 de setembro de 2022 publicouse no DOUE o Regulamento de execución (UE) nº 2022/1630 da Comisión, do 21 de setembro de 2022, polo que se establecen medidas para a contención de
Grapevine flavescence dorée phytoplasma
en determinadas zonas demarcadas. A través deste regulamento tamén se estableceu unha zona tampón de FD en Galicia de 2,5 km coa fronteira con Portugal, que abrangue varios concellos de Pontevedra e Ourense.
O día 20 de decembro de 2022 foi aprobado polo Comité Fitosanitario Nacional o Plan nacional de continxencia de flavescencia dourada da vide, que recolle as medidas que se deben adoptar contra a FD co obxectivo de impedir a súa aparición e, no caso de que apareza, actuar con rapidez e eficacia, determinar a súa distribución e combatela co fin de evitar a súa propagación e erradicala.
Durante o ano 2022 realizáronse prospeccións na zona tampón de FD de Galicia para detectar posibles plantas infectadas e a presenza do vector. Como consecuencia destas prospeccións confirmouse a presenza do vector en Galicia e en novembro de 2022 confirmouse a presenza de FD en 6 plantas de vide nos concellos de Arbo, Crecente e As Neves, na provincia de Pontevedra, e no concello de Padrenda en Ourense. O día 2 de febreiro de 2023 publicouse a Resolución do 20 de xaneiro de 2023, da Dirección Xeral de Gandaría, Agricultura e Industrias Agroalimentarias (DOG núm. 23, do 2 de febreiro), que declarou a presenza de FD en Galicia, estableceu a zona demarcada e as medidas urxentes para a súa erradicación e control.
Durante as prospeccións realizadas no ano 2023 producíronse novas deteccións de FD, o que obrigou a ampliar a zona demarcada e modificar as medidas de erradicación e control deste organismo. O día 17 de novembro publicouse a Resolución do 9 de novembro de 2023, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena denominada flavescencia dourada da vide e se establecen medidas urxentes para a súa erradicación e control na Comunidade Autónoma de Galicia (DOG núm. 219, do 17 de novembro).
Na Resolución do 9 de novembro de 2023 establécense unha serie de medidas obrigatorias para a erradicación e control da FD, que inclúen medidas obrigatorias para persoas titulares de parcelas agrícolas e operadoras profesionais da zona infestada e zona tampón, medidas obrigatorias para combater ao insecto vector e medidas para a circulación do material vexetal de
Vitis
. As medidas para as persoas titulares de parcelas infestadas inclúen a eliminación e destrución das plantas confirmadas como infestadas por FD, eliminación e destrución das plantas sintomáticas da parcela infestadas e a realización de tratamentos fitosanitarios para controlar o vector. Para a zona tampón establecéronse como medidas obrigatorias para as persoas titulares de parcelas e operadoras profesionais a vixilancia da FD en parcelas e instalacións, aplicación de tratamentos insecticidas, eliminación e destrución de plantas sintomáticas de FD verificadas oficialmente e arrinca e destrución de parcelas abandonadas. Con respecto ás medidas para a circulación do material de
Vitis
, deben seguirse as condicións establecidas no Regulamento de execución (UE) nº 2021/2285 da Comisión, que modifica o Regulamento de execución (UE) nº 2019/2072.
Durante as prospeccións realizadas no ano 2024 detectáronse novas plantas positivas a FD en varios concellos, o que fai preciso ampliar a zona demarcada e manter as medidas fitosanitarias establecidas na Resolución do 9 de novembro de 2023.
Por todo o anteriormente exposto,
1. Actualizar a zona demarcada de FD da vide en Galicia. No anexo I desta resolución pódese consultar o plano da zona demarcada actual, no anexo II a listaxe de todas as parcelas infestadas e no anexo III a listaxe de parroquias e concellos da zona tampón.
A zona demarcada poderá consultarse de forma actualizada na páxina web oficial da Consellería de Medio Rural: https://mediorural.xunta.gal/gl/temas/agricultura/sanidade-vexetal/organismos-nocivos-de-corentena
2. Manter todas as medidas fitosanitarias establecidas na Resolución do 9 de novembro de 2023, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena denominada flavescencia dourada da vide e se establecen medidas urxentes para a súa erradicación e control na Comunidade Autónoma de Galicia.
Santiago de Compostela, 19 de novembro de 2024